አባይን መጠቀም የክብርና የሉዓላዊነት መገለጫ ብቻ ሳይሆን የመኖር እና ያለመኖር ጉዳይ መሆኑ ተገለጸ
አዲስ አበባ፡- የአባይን ወንዝ መጠቀም ለኢትዮጵያዊያን የክብርና የሉዓላዊነታቸው መገለጫ ብቻ ሳይሆን በህይወት የመኖርና ያለመኖር ጉዳይ መሆኑን በወለጋ ዩኒቨርሲቲ የፖለቲካል ሳይንስና ዓለም አቀፍ ግንኙነት መምህር ገለታ ገመቹ ገለጹ፡፡  መምህር ገለታ ገመቹ ከአዲስ ዘመን ጋዜጣ ዝግጅት ጋር ባደረጉት ቆይታ እንደተናገሩት፤ ኢትዮጵያዊያን የአባይን ወንዝ የኩራታቸው ምንጭ እና ወንዙን መጠቀም ደግሞ የሉዓላዊነታቸው መገለጫ አድርገው ሲገልጹ ይስታዋላል፡፡ ይህ የተዛባ አተያይ ነው ።  ኢትዮጵያዊያን አባይ የኩራታቸው እና የሉዓላዊነታቸው መገለጫ መሆኑን በኪነ ጥበብ ሥራዎች ለዘመናት ሲገልጹ ቆይተዋል የሚሉት መምህር ገለታ፤ ይህ የተዛባ አተያይ ዛሬም መቀጠሉን ይናገራሉ፡፡ ዛሬም አብዛኛው ኢትዮጵያዊ ስለ አባይ ሲነሳ ስለ ክብር እና ስለ ሉዓላዊነት ብቻ ነው የሚያስበው ይላሉ፡፡  በአንጻሩ ግብፆች አባይ ህይወታቸው እንደሆነ ለዓለም ማህበረሰብ በማቅረብ አብዛኛው የዓለም ማህበረሰብ እንዲያዝንላቸው እና የዓባይን ውሃ ግብፅ በበላይነት መጠቀም አለባት የሚል የተሳሳተ ግንዛቤ እንዲያዝ ማድረጓን ያብራራሉ፡፡  ከዚያ አልፎም አሁን እየተካሄዱ ባሉ ድርድሮች ላይ ጭምር ኢትዮጵያ ውሃውን የምትጠቀመው በሉዓላዊ ግዛቷ ውስጥ ስለሚገኝ እንደሆነ ለዓለም ማህበረሰብ እየገለጸች መሆኑን የሚናገሩት መምህር ገለታ፤ ይህ ግን የተዛባ አተያይ ነው ይላሉ፡፡  ግብፆች አሁንም የኢትዮጵያን የተግባቦት ክፍተት በመጠቀም ኢትዮጵያ ወንዙን የምትገድበው ለህልውናዋ አስፈላጊ ስለሆነ ሳይሆን በአካባቢው የበላይነቷን ለማረጋገጥ ነው የሚል አፍራሽ መልዕክት ለዓለም ማህበረሰብ እንዲያስተላልፉ ምቹ ሁኔታ ፈጥሮላቸዋል የሚል እምነት እንዳላቸው ተናግረዋል::  እንደ መምህር ገለታ ማብራሪያ አባይ ለኢትዮጵያዊያን ክብርና የሉዓላዊነታቸው መገለጫ ብቻ ሳይሆን ህይወት ጭምር ነው፡፡ አባይን ማልማት እና መጠቀም ለኢትዮጵያዊያን የመኖርና ያለመኖር ጉዳይ ነው፡፡ በተለይም ከጊዜ ወደ ጊዜ በፍጥነት እየጨመረ ካለው የህዝብ ቁጥር አንጻር ኢትዮጵያ አባይን ጨምሮ ሌሎች የተፈጥሮ ሀብቶቿን መጠቀም ምርጫ የሌለው አማራጭ ነው፡፡ በተለይም በኢትዮጵያ ውስጥ ከአብዛኞቹ ወንዞች የሚልቀውን አባይን መጠቀም ኢትዮጵያዊያንን ከድህነት ለማውጣት ለሚደረገው ርብርብ እጅግ አስፈላጊ ነው::  ኢትዮጵያዊያን አባይን እንደ ኩራት ምንጭ እና እንደ የሉዓላዊነታቸው መገለጫ አድርገው ከማየት መላቀቅ አለባቸው፡፡ ለዚህም በተለያዩ መንገዶች ኢትዮጵያዊያን ስለወንዙ ያላቸውን ግንዛቤ ለማሳደግ መሥራት እንዳለባቸው አመልክተዋል።  እንደ መምህር ገለታ ማብራሪያ፣ አንድን ወንዝ እንደ ሀገር ኩራት ማየትና እንደ ህይወት ማየት እጅግ የተለያዩ ነገሮች ናቸው፡፡ እንደ ህይወት ለሚታይ ነገር እና እንደ ኩራት ለሚታይ ነገር የሚሰጥ ቦታ እኩል አይደለም፡፡ ሁሉም ኢትዮጵያዊ አባይን እንደ ህይወቱ እንዲያይ በትኩረት ሊሠራ ይገባል፡፡  ከዓለም አቀፍ ማህበረሰብ ጋር በሚደረገው ንግግር ጭምር ኢትዮጵያ አባይን የምትጠቀመው ከሉዓላዊ ግዛቷ ስለሚፈልቅ እንደሆነ የማቅረብ አካሄድ ሊቆም ይገባል የሚሉት መምህር ገለታ፤ ኢትዮጵያ የወንዙ ውሃ የምትጠቀመው የመኖር እና ያለመኖር ጉዳይ ስለሆነ መሆኑ በግልጽ ሊነገር ይገባል ብለዋል፡፡ አዲስ ዘመን ሰኔ 11/2012 መላኩ ኤሮሴ